बोलीं- हम डिजाइनर्स से कपड़े तक नहीं खरीद सकते थे, हमें कोई पहचानता नहीं था
Actress Samantha Ruth Prabhu Speaks About South Industry's Bad Phase. एक्ट्रेस सामंथा रुथ प्रभु ने हाल ही साउथ इंडस्ट्री के खराब दौर को याद किया। मीडिया को दिए इंटरव्यू में उन्होंने कहा कि एक वो दौर था, जब साउथ एक्टर्स को सिनेमा में सम्मान नहीं दिया जाता था
एक्ट्रेस सामंथा रुथ प्रभु ने हाल ही साउथ इंडस्ट्री के खराब दौर को याद किया। मीडिया को दिए इंटरव्यू में उन्होंने कहा कि एक वो दौर था, जब साउथ एक्टर्स को सिनेमा में सम्मान नहीं दिया जाता था। लोग उनके बारे में जानते नहीं थे। वो डिजाइनर्स के बनाए कपड़े नहीं पहन पाते थे।
एक वक्त था हम डिजाइनर से कपड़े नहीं खरीद सकते थे
मीडिया चैनल गल्ट को दिए इंटरव्यू में सामंथा से जब साउथ फिल्म इंडस्ट्री के पुराने दौर और आज की सक्सेस पर सवाल किया गया, तो इस पर उन्होंने कहा- यह बिल्कुल खास है। एक समय था जब हम साउथ एक्टर्स डिजाइनर से कपड़े नहीं खरीद सकते थे, क्योंकि वो कहते थे- ‘तुम कौन, साउथ एक्टर? क्या साउथ एक्टर, यह क्या है?’
हम आज वहीं हैं, जहां हमें होना चाहिए था
समंथा ने मुस्कुराते हुए आगे कहा- ‘हम उस वक्त से अब बहुत दूर आ गए हैं, है ना? यह वाकई काफी शॉकिंग है। हम आखिर में आज वहीं हैं, जहां हमें होना चाहिए था।’
सामंथा के लिए 2022 उतार-चढ़ाव से भरा रहा
सामंथा बोलीं- मेरा करियर में कई उतार-चढ़ाव आए हैं और मुझे खुशी है कि मैंने खुली किताब बनने का फैसला समय पर कर लिया। इन सभी चीजों ने मुझे आने वाली बुरी घटनाओं के लिए तैयार किया, जो पिछले साल मेरे साथ सबसे ज्यादा हुई।’
बता दें कि साल 2022 में सामंथा को उनकी बीमारी के बारे में पता चला। वहीं पिछले साल ही एक्टर नागा चैतन्य के साथ उनका तलाक हुआ। ऐसे में उस दौरान उन्होंने बहुत कुछ सहा।
टॉप पेड साउथ एक्ट्रेसेस की लिस्ट में शामिल हैं सामंथा
टॉप पेड साउथ एक्ट्रेसेस में सामंथा का नाम भी शामिल है। IMDb की लेटेस्ट लिस्ट के मुताबिक, वो तीसरे पायदान पर हैं। पहले नंबर पर जवान एक्ट्रेस नयनतारा का नाम आता है, जो हर फिल्म के लिए करीब 2 से 8 करोड़ तक की फीस चार्ज करती हैं। बाहुबली एक्ट्रेस अनुष्का शेट्टी में दूसरे नंबर पर हैं। तीसरे नंबर पर सामंथा का नाम आता है, जो कि 3-8 करोड़ रुपए की फीस लेती हैं।
